E. Bauer, poslankyňa: (2003-05-22):
Tento zákon v zásade už má svoj vek a naozaj je načase, aby sa nahradil novým, moderným zákonom o dôchodkovom zabezpečení, o dôchodkovom poistení. Kým však tento zákon nemáme účinný, je potrebné v tomto roku, dúfam, naposledy, aby sme sa v parlamente rozhodli o zvýšení dôchodkov. Ja si uvedomujem, že toto rozhodnutie je veľmi zložité a problémové. Zložité a problémové z toho dôvodu, že treba zobrať do úvahy dve zásadné kritériá, pričom ani jedno nie je možné absolutizovať. Ako zodpovední za stav tejto krajiny nie je možné „negligovať“ to základné kritérium, že dôchodkový systém musí byť udržateľný, ale udržateľný nielen teraz, nielen dnes, nielen v tomto roku, ale aj na budúci rok a v ďalších rokoch. Udržateľnosť dôchodkového systému je naozaj veľmi vážne a zásadné kritérium. Vy všetci viete veľmi dobre, že problém udržateľnosti lomcuje v zásade celou Európou a naša krajina nie je výnimkou. Je však aj iné kritérium, ktoré má rovnakú váhu pri rozhodovaní a toto kritérium je ten, ktorý je v zákone obsiahnutý, a hovorí o tom, že reálne dôchodky by mali zachovať svoju hodnotu a miera náhrady vo vzťahu k priemernej mzde by prinajmenšom nemala klesať. Nie sme taká šťastná krajina ako susedné Rakúsko, i keď aj to dnes je možné spochybniť, kde miera náhrady je 80 % a, samozrejme, zníženie alebo výhľad, že by to mohlo byť znížené o 20 %, vyvoláva naozaj veľmi vážne sociálne konflikty. Na Slovensku miera náhrady sa pohybuje od roka k roku od 40 do 45-46 %. Ja by som chcela veriť, že aj to sa zmení v dohľadnom čase a podstatným spôsobom. Rada by som povedala, že sme si všetci vedomí toho, že deregulácia cien vyvoláva zvýšené životné náklady dôchodcov. Sme si vedomí toho, že toto percento v tomto roku dosahuje za prvé tri mesiace 8,6 %. Okruh verejných financií a kritérium udržateľnosti dôchodkov v tomto roku umožňuje iba zmierniť dopad životných nákladov a práve preto predkladám nasledovný pozmeňujúci návrh. Chcela by som zdôrazniť, že tento návrh predkladám ja, ale je spoločným koaličným návrhom koaličných poslancov. Návrh znie nasledovne: V čl. I. §1 sa slová „o 5 %“ nahrádzajú slovami „o 6 %“. Toto číslo sa navrhuje na základe reálnych výsledkov Sociálnej poisťovne a reálnych výhľadov okruhu verejných financií. V súvislosti s pozmeňujúcim návrhom navrhujeme zmeniť body v čl. II, body 4 až 8, 12 až 14 a 16, a v čl. III. v nadväznosti na 6-percentné zvýšenie podľa čl. I. Konkrétne to znamená - v čl. II. bod 4. číslo 9 132 sa nahrádza číslom 9 219, číslo 8 034 nahrádza sa číslom 8 111, číslo 7 240 sa nahrádza číslom 7 309 a číslo 7 045 sa nahrádza číslom 7 112. Po druhé, v bode 5 sa číslo 8 034 sa nahrádza číslom 8 111. V bode 6 číslo 9 132 sa nahrádza číslom 9 219. V bode 7 sa čísla 9 132 sa nahrádza číslom 9 219, číslo 8 034 sa nahrádza číslom 8 111, číslo 7 240 sa nahrádza číslom 7 309, číslo 7 045 sa nahrádza číslom 7 112. V bode 12 sa číslo 2 234 sa nahrádza číslom 2 356. V bode 13 sa číslo 9 132 sa nahrádza číslom 9 219. V bode 14 sa číslo 9 132 sa nahrádza číslom 9 219. V bode 16 sa číslo 2 234 sa nahrádza číslom 2356 a v čl. III. sa číslo 9 132 sa nahrádza číslom 9 219. Ďakujem, to je všetko. Z. Martináková, podpredsedníčka NR SR: Ďakujem, pani poslankyňa. Do rozpravy sa písomne za poslanecký klub strany Smer prihlásil pán poslanec Burian, po ňom za poslanecký klub Komunistickej strany pán poslanec Fajnor. Pán poslanec Burian, nech sa páči, máte slovo. Faktické poznámky, uzatváram možnosť hlásiť sa s faktickými poznámkami. Pán poslanec Číž.